Title: ประกาศกรมธุรกิจพลังงาน เรื่อง กำหนดชนิดและอัตรา หลักเกณฑ์ วิธีการ และเงื่อนไขในการคำนวณ ปริมาณสำรองน้ำมันเชื้อเพลิง พ.ศ. 2556

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
กำหนดชนิดและอัตรา หลักเกณฑ์ วิธีการ และเงื่อนไขในการคำนวณ
ปริมาณสำรองน้ำมันเชื้อเพลิง
พ.ศ. ๒๕๕๖[๑]

โดยที่เป็นการสมควรแก้ไขปรับปรุงอัตรา หลักเกณฑ์
และวิธีการสำรองน้ำมันเชื้อเพลิงให้เกิดความมั่นคงด้านพลังงาน และสอดคล้องกับสถานการณ์ปัจจุบัน
อาศัยอำนาจตามความในมาตรา ๒๐ วรรคหนึ่ง แห่งพระราชบัญญัติการค้าน้ำมันเชื้อเพลิง
พ.ศ. ๒๕๔๓ แก้ไขเพิ่มเติมโดยพระราชบัญญัติการค้าน้ำมันเชื้อเพลิง (ฉบับที่ ๒) พ.ศ.
๒๕๕๐ อธิบดีกรมธุรกิจพลังงาน จึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน เรื่อง กำหนดชนิดและอัตรา หลักเกณฑ์ วิธีการ
และเงื่อนไขในการคำนวณปริมาณสำรองน้ำมันเชื้อเพลิง พ.ศ. ๒๕๕๖

ข้อ ๒  ประกาศนี้ให้ใช้บังคับตั้งแต่วันที่
๑ พฤศจิกายน ๒๕๕๖ เป็นต้นไป

ข้อ ๓  ให้ยกเลิกประกาศกรมธุรกิจพลังงาน เรื่อง
กำหนดชนิดและอัตราการสำรองน้ำมันเชื้อเพลิง พ.ศ. ๒๕๔๙

ข้อ ๔  ภายใต้บังคับข้อ
๕ และข้อ ๖ ให้ผู้ค้าน้ำมันตามมาตรา ๗
สำรองน้ำมันเชื้อเพลิงตามชนิดและอัตราตามตารางรายละเอียดท้ายประกาศนี้

ข้อ ๕  น้ำมันเชื้อเพลิงดังต่อไปนี้
ให้ได้รับการยกเว้นไม่ต้องนำมาคำนวณปริมาณน้ำมันเชื้อเพลิงสำรอง คือ
(๑) น้ำมันเชื้อเพลิงที่จำหน่ายให้แก่ผู้ค้าน้ำมันตามมาตรา ๗
รายอื่นซึ่งตรงกับปริมาณแจ้งซื้อ
(๒) น้ำมันเชื้อเพลิงที่ส่งออกไปจำหน่ายในต่างประเทศ
(๓)
น้ำมันเชื้อเพลิงที่จำหน่ายเพื่อใช้เป็นวัตถุดิบในอุตสาหกรรมปิโตรเคมีหรืออุตสาหกรรมอื่น
ๆ
(๔) น้ำมันดิบและวัตถุดิบที่ใช้ในการกลั่นเป็นน้ำมันเชื้อเพลิงเพื่อส่งออกไปจำหน่ายในต่างประเทศ
หรือเพื่อจำหน่ายเป็นวัตถุดิบในอุตสาหกรรมปิโตรเคมี หรืออุตสาหกรรมอื่น ๆ
(๕) น้ำมันดิบและวัตถุดิบที่อุตสาหกรรมกลั่นน้ำมันหล่อลื่น
หรืออุตสาหกรรมอื่น ๆ ใช้ในการกลั่นได้ผลิตภัณฑ์ที่ไม่ใช่น้ำมันเชื้อเพลิง
(๖)
น้ำมันดิบและวัตถุดิบที่ใช้ในการกลั่นเป็นน้ำมันเชื้อเพลิงเพื่อจำหน่ายไปอย่างวัตถุดิบในอุตสาหกรรมกลั่นน้ำมัน
และน้ำมันเชื้อเพลิงนั้นเป็นชนิดที่ต้องสำรองตามตารางท้ายประกาศนี้

ข้อ ๖  การเก็บสำรองน้ำมันเชื้อเพลิงแต่ละชนิดในแต่ละวัน
ผู้ค้าน้ำมันจะเก็บไว้ไม่ต่ำกว่าร้อยละ ๗๐ ของปริมาณที่มีหน้าที่ต้องเก็บสำรองก็ได้
แต่ทั้งนี้เมื่อคำนวณปริมาณที่เก็บสำรองแต่ละชนิดเฉลี่ยในแต่ละเดือนต้องไม่น้อยกว่าอัตราที่กำหนดในข้อ
๔ และการเก็บน้ำมันสำรองแต่ละชนิดในแต่ละวันดังกล่าวให้รวมถึงน้ำมันเชื้อเพลิงที่มีคุณภาพไม่เป็นไปตามกำหนดลักษณะและคุณภาพแต่ได้รับหนังสือรับรองการให้ความเห็นชอบให้มีไว้เพื่อจำหน่ายได้ด้วย

ข้อ ๗  การสำรองน้ำมันเชื้อเพลิงที่ผลิตจากโรงกลั่นน้ำมันในประเทศ
และจำหน่าย จ่ายโอน จากเขตปลอดอากรสำหรับการประกอบอุตสาหกรรม พาณิชยกรรม เกี่ยวกับปิโตรเลียมหรือปิโตรเคมีที่เป็นของเหลว
ตามกฎหมายว่าด้วยศุลกากรเข้ามาในประเทศ
ให้ใช้อัตราสำรองของน้ำมันเชื้อเพลิงที่ผลิตในราชอาณาจักร
ในกรณีเป็นน้ำมันเชื้อเพลิงที่นำเข้ามาจากต่างประเทศ และจำหน่าย จ่าย
โอน จากเขตปลอดอากรดังกล่าวตามวรรคหนึ่งเข้ามาในประเทศ ให้ใช้อัตราสำรองน้ำมันเชื้อเพลิงที่นำเข้ามาในราชอาณาจักร

ข้อ ๘  การสำรองน้ำมันเชื้อเพลิงแต่ละชนิด
จะสำรองน้ำมันเชื้อเพลิงในกลุ่มเดียวกันตามตารางรายละเอียดท้ายประกาศนี้ทดแทนกันก็ได้

ข้อ ๙  การสำรองน้ำมันเชื้อเพลิงตามที่กำหนดตามตารางรายละเอียดท้ายประกาศนี้
ผู้ค้าน้ำมันอาจเลือกเก็บสำรองน้ำมันสำเร็จรูป
หรือน้ำมันองค์ประกอบแทนน้ำมันดิบที่มีหน้าที่ต้องสำรอง
หรืออาจเลือกเก็บสำรองน้ำมันดิบหรือน้ำมันองค์ประกอบแทนน้ำมันสำเร็จรูปที่มีหน้าที่ต้องสำรองได้ในอัตราส่วนแทนกัน
๑ ต่อ ๑ ของร้อยละ ๒๐ ของปริมาณน้ำมันเชื้อเพลิงแต่ละชนิดที่มีหน้าที่ต้องสำรองตามกฎหมาย
 ทั้งนี้
น้ำมันองค์ประกอบที่เก็บแทนดังกล่าวต้องเป็นองค์ประกอบชนิดใดชนิดหนึ่งหรือหลายชนิดของน้ำมันสำเร็จรูปชนิดนั้น
ๆ
หากผู้ค้าน้ำมันประสงค์จะเลือกเก็บแทนปริมาณน้ำมันเชื้อเพลิงแต่ละชนิดที่มีหน้าที่ต้องสำรองมากกว่าร้อยละ
๒๐ ของปริมาณน้ำมันเชื้อเพลิงที่ต้องสำรอง
ให้ผู้ค้าน้ำมันเก็บแทนได้ตามสูตรการกลั่นน้ำมันเชื้อเพลิง
หรือสูตรการผสมน้ำมันองค์ประกอบเป็นน้ำมันสำเร็จรูปที่ได้รับความเห็นชอบจากอธิบดีและผ่านการตรวจสอบลักษณะและคุณภาพแล้ว
 ทั้งนี้
การเลือกเก็บน้ำมันดิบแทนน้ำมันสำเร็จรูปที่ต้องสำรองตามวรรคนี้ต้องไม่เกินร้อยละ
๖๐ ของปริมาณน้ำมันสำเร็จรูปแต่ละชนิดที่ต้องสำรอง
การเลือกเก็บสำรองตามวรรคหนึ่งและวรรคสองให้ผู้ค้าน้ำมันปฏิบัติ
ดังนี้
(๑) ยื่นขอความเห็นชอบเก็บแทนกันเป็นการล่วงหน้าต่อกรมธุรกิจพลังงาน
โดยต้องระบุรายละเอียดเกี่ยวกับ ชนิด ปริมาณน้ำมันเชื้อเพลิง ระยะเวลา หมายเลขถัง
และคลังน้ำมันที่จะใช้เก็บ  ทั้งนี้
ถังเก็บน้ำมันและคลังน้ำมันดังกล่าวจะต้องเป็นสถานที่ที่ได้รับความเห็นชอบให้ใช้เป็นสถานที่เก็บสำรองน้ำมันเชื้อเพลิงด้วย
(๒) ต้องรายงานปริมาณคงเหลือของน้ำมันเชื้อเพลิงที่เก็บแทนเสมือนเป็นน้ำมันเชื้อเพลิงที่ต้องสำรองตามแบบแจ้งปริมาณและสถานที่เก็บน้ำมันสำรองตามกฎหมายคงเหลือรายวัน
(๓) หากประสงค์จะเปลี่ยนแปลงชนิดน้ำมันเชื้อเพลิงที่เก็บแทนกัน
ให้แจ้งล่วงหน้าเป็นหนังสือต่อกรมธุรกิจพลังงานก่อนวันที่จะเปลี่ยนแปลง

ประกาศ
ณ วันที่ ๒๙ กรกฎาคม พ.ศ. ๒๕๕๖
วีระพล
 จิรประดิษฐกุล
อธิบดีกรมธุรกิจพลังงาน

[เอกสารแนบท้าย]

๑. ชนิดและอัตราการสำรองน้ำมันเชื้อเพลิง แนบท้ายประกาศกรมธุรกิจพลังงาน
เรื่อง กำหนดชนิดและอัตรา หลักเกณฑ์ วิธีการ
และเงื่อนไขในการคำนวณปริมาณสำรองน้ำมันเชื้อเพลิง พ.ศ. ๒๕๕๖

(ดูข้อมูลจากภาพกฎหมาย)

ปริยานุช/ผู้จัดทำ
๕ สิงหาคม ๒๕๕๖

อุษมล/ผู้ตรวจ
๗ สิงหาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๙๐ ง/หน้า ๓๔/๓๐ กรกฎาคม ๒๕๕๖